Informácia
o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v Zbore väzenskej a justičnej stráže za rok 2008 

1. Úvod
Na základe bodu B. 5 uznesenia vlády Slovenskej republiky č. 475 z 11. júna 2003                  predkladá Ministerstvo spravodlivosti Slovenskej republiky ako zriaďovateľ Zboru väzenskej a justičnej stráže (ďalej len „zbor“) Informáciu o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v zbore za rok 2008. 
	 
2. Orgán dozoru 
Zbor je v súlade so zákonom č. 4/2001 Z. z. o Zbore väzenskej s justičnej stráže v znení neskorších predpisov charakterizovaný ako ozbrojený bezpečnostný zbor, ktorý plní úlohy na úseku výkonu väzby, výkonu trestu odňatia slobody, ochrany a stráženia objektov zboru a ochrany poriadku a bezpečnosti v súdnych objektoch a objektoch prokuratúry.
Štátny odborný dozor nad bezpečnosťou a ochranou zdravia pri výkone štátnej služby a pri práci v objektoch zboru vykonáva podľa § 138 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov je orgán dozoru zboru nad bezpečnosťou a ochranou zdravia pri výkone štátnej služby a pri práci a pre ochranu pred požiarmi referátu špeciálnych činností úseku sekretariátu odboru organizačno-právneho generálneho riaditeľstva zboru (ďalej len „orgán dozoru zboru“) v súlade s ustanovením § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“).
Orgán dozoru zboru bol ustanovený Rozkazom ministra spravodlivosti Slovenskej republiky č. 9/2005 o zriadení orgánu dozoru Zboru väzenskej a justičnej stráže nad bezpečnosťou a ochranou zdravia pri výkone štátnej služby a pri práci a pre ochranu pred požiarmi na základe úlohy uloženej bodom B. 6. uznesenia vlády Slovenskej republiky č. 475 z 11. júna 2003. Pri svojej činnosti sa riadi predovšetkým všeobecne záväznými právnymi predpismi a internými predpismi s cieľom zabezpečiť bezpečnosť a ochranu zdravia pri výkone štátnej služby a pri práci v zbore a dozor nad dodržiavaním predpisov na úseku bezpečnosti a ochrany zdravia pri plnení služobných úloh príslušníkmi zboru, pracovných úloh zamestnancami zboru, ako aj obvinenými vo výkone väzby zaradenými do práce a odsúdenými vo výkone trestu odňatia slobody zaradenými do práce v rámci stredísk vedľajšieho hospodárstva a vnútorných prevádzok v ústavoch na výkon väzby, ústavoch na výkon trestu odňatia slobody, ústave na výkon trestu odňatia slobody pre mladistvých a v nemocnici pre obvinených a odsúdených (ďalej len „ústav“). 

3. Ciele, úlohy a priority orgánu dozoru zboru v roku 2008
Cieľom orgánu dozoru zboru v roku 2008 bolo v súlade so schválenou Koncepciou bezpečnosti a ochrany zdravia pri práci v Slovenskej republike na roky 2008 až 2012 postupne znížiť v zbore počet registrovaných pracovných úrazov pripadajúcich na 100 príslušníkov zboru, zamestnancov zboru, obvinených a odsúdených zaradených do práce o 25% oproti ich stavu v roku 2006. To znamená hodnotu 3,74 tohto ukazovateľa dosiahnutú za zbor v roku 2006 znížiť najmenej o 0,935 na hodnotu 2,805 v roku 2012. 

K presadzovaniu a postupnému splneniu tohto cieľa orgán dozoru zboru stanovil v roku 2008 aj svoje aktivity, ktoré predstavovali predovšetkým vzdelávanie príslušníkov a zamestnancov zboru, ktorí na svojich pracoviskách organizujú pracovnú činnosť obvinených a odsúdených a priamo dohliadajú  na dodržiavanie právnych predpisov a interných predpisov k zaisteniu bezpečnosti  a ochrany zdravia pri práci. Ďalej bolo prioritou zvyšovať právne a spoločenské vedomie o bezpečnosti a ochrane zdravia pri práci pre obvinených a odsúdených, aby mali dostatočné vedomosti, znalosti a informácie z oblasti predpisov na zaistenie bezpečnosti a ochrane zdravia pri práci a vedeli tieto predpisy a zásady prakticky uplatňovať pri vykonávaní svojich pracovných úloh. Kontrolná činnosť orgánu dozoru zboru v uplynulom roku bola zameraná predovšetkým k zisteniu nedostatkov vedúcich k vzniku úrazov, a to na vykonávanie prác a činností so zvýšeným rizikom ohrozenia zdravia, na technický stav a zabezpečovanie údržby objektov zboru a ich súčastí, na prevádzkovanie pracovných prostriedkov, na vykonávanie predpísanej údržby, prehliadok, úradných skúšok, kontrol alebo odborných prehliadok a odborných skúšok – revízií vyhradených technických zariadení, na vykonávanie oboznamovania príslušníkov zboru, zamestnancov zboru, obvinených a odsúdených zaradených do práce v oblasti bezpečnosti a ochrane zdravia pri práci a na používanie osobných ochranných pracovných prostriedkov pri práci a osobných ochranných služobných prostriedkov pri výkone služby.

4. Subjekty kontrolované orgánom dozoru zboru 
Orgán dozoru zboru vykonal v roku 2008 na základe poverenia generálnej riaditeľky zboru komplexné kontroly na úseku bezpečnosti a ochrany zdravia pri výkone štátnej služby a pri práci a komplexné protipožiarne kontroly: 
-	v Ústave na výkon väzby v Bratislave,
-	v Ústave na výkon trestu odňatia slobody v Dubnici nad Váhom,
-	v Ústave na výkon väzby a Ústave na výkon trestu odňatia slobody v Košiciach,
-	v Ústave na výkon trestu odňatia slobody v Košiciach - Šaci,
-	v Ústave na výkon trestu odňatia slobody a v Ústave na výkon väzby slobody v Ilave,
-	v Nemocnici pre obvinených a odsúdených a Ústave na výkon trestu odňatia slobody v Trenčíne.

5. Zistený stav v subjektoch kontrolovaným orgánom dozoru zboru
Na základe poznatkov z výkonu dozoru treba jednoznačne podotknúť, že kontrolované služobné úrady zaisťujú bezpečnosť a ochranu zdravia pri výkone štátnej služby a pri práci úmerne k finančným prostriedkom, ktoré sú prideľované z rozpočtu zboru na jej zaistenie. Problémom v kontrolovaných služobných úradoch je predovšetkým nedostatočná údržba užívaných objektov pre nedostatok potrebných finančných prostriedkov a rovnako aj odstraňovanie zistených nedostatkov z kontrolnej činnosti, ktoré si vyžadujú finančné prostriedky nad rámec už pridelených finančných  prostriedkov na zabezpečenie potrieb (činnosti) jednotlivých ústavov v rámci kalendárneho roka. Výraznejšie sa to prejavuje predovšetkým pri údržbe starších objektov zboru, u ktorých sa na údržbu vyžaduje viac finančných prostriedkov.          
Záverom každej kontrolnej činnosti sú štatutárom kontrolovaného služobného úradu v protokole o vykonanej kontrole prijaté opatrenia na odstránenie zistených nedostatkov, pričom lehoty na odstránenie zistených závažných nedostatkov sú často krát podmienené práve pridelením už spomínaných finančných prostriedkov na realizáciu ich včasného odstránenia. Pri nezabezpečení týchto finančných prostriedkov tak pretrváva porušovanie predpisov o bezpečnosti a ochrane zdravia pri práci. Protokol o vykonaní kontroly je po prerokovaní so štatutárom kontrolovaného služobného úradu bezprostredne predkladaný na vedomie aj generálnej riaditeľke zboru.  

Na základe vyššie uvedených skutočností je stav bezpečnosti a ochrany zdravia pri výkone štátnej služby a pri práci v kontrolovaných subjektoch na úrovni možnosti poskytovaných finančných prostriedkov. 

6. Najzávažnejšie opatrenia orgánu dozoru zboru
	V kontrolovaných služobných úradoch a aj v rámci zboru nie je zriadená pracovná zdravotná služba predovšetkým z nedostatku finančných prostriedkov a pretrváva v zbore, resp. v služobných úradoch absencia vykonávania odborných poradenských služieb v oblasti ochrany zdravia pri práci výkonom zdravotného dohľadu. 
	V niektorých kontrolovaných služobných úradoch boli pri kontrole správ z pravidelných odborných prehliadok a odborných skúšok (revízií) niektoré prevádzkované elektrické zariadenia a bleskozvody objektov posúdené odborne spôsobilou osobou, vykonávajúcou predmetné revízie, za neschopné bezpečnej prevádzky. Opätovne predovšetkým z nedostatku finančných prostriedkov neboli odstraňované zistené nedostatky brániace ich bezpečnej prevádzke. Alarmujúci stav je predovšetkým v Ústave na výkon väzby v Bratislave, kde niekoľko rokov z hľadiska bezpečnosti nie je schopná bezpečnej prevádzky predovšetkým elektrická inštalácia v objekte „Väzba“ a bleskozvodné zariadenie objektov predmetného ústavu. Na tieto nedostatky poukázal orgán dozoru zboru pri výkone komplexnej kontroly BOZP a komplexnej protipožiarnej kontroly v roku 2008 a opätovne i pri následnej kontrole v predmetnom ústave tohto roku. Predmetné nedostatky mali byť riešené v rámci úplnej rekonštrukcie ústavu v roku 2007, na ktorú je schválená projektová dokumentácia jej realizácie a aj platné stavebné povolenie, ale nie sú zabezpečené investičné prostriedky.

7. Nápravné opatrenia orgánu dozoru zboru
Orgán dozoru zboru neustále apeluje predovšetkým na zabezpečení pracovnej zdravotnej služby pre potreby zboru a na zabezpečení finančných prostriedkov na odstránenie zistených nedostatkov v rámci vykonávanej kontrolnej činnosti, ak kontrolované služobné úrady nie sú schopné zabezpečiť odstránenie týchto nedostatkov z vlastných zdrojov. Zistené nedostatky, nevyžadujúce zvýšené investičné náklady, sa priebežne odstraňujú v rámci réžie ústavov. Odstránenie nedostatkov, ktorých riešenie si vyžaduje zvýšené investičné náklady, sa rieši zaradením do investičných zámerov a v závislosti na pridelení investícií sa nedostatky odstraňujú alebo naďalej pretrvávajú až do výskytu mimoriadnej udalosti. Takýto stav však z pohľadu predpisov na zaistenie bezpečnosti a ochrany zdravia a samozrejme z hľadiska výkonu dozoru je neakceptovateľný.    
Z uvedeného dôvodu je nevyhnutné, aby Ministerstvo spravodlivosti Slovenskej republiky pridelilo požadované finančné prostriedky v rámci rozpočtu zboru na zabezpečenie odstraňovania zistených nedostatkov na úseku bezpečnosti a ochrany zdravia pri výkone štátnej služby a pri práci, ochrany pred požiarmi a zabezpečilo finančné prostriedky na zabezpečenie výkonu pracovnej zdravotnej služby v zbore, ktorá doposiaľ z nedostatku finančných prostriedkov absentuje.      
 
8. Sankčné opatrenia orgánu dozoru zboru
Orgán dozoru zboru nemá oprávnenie na ukladanie sankcií pri výkone kontroly za nedodržiavanie právnych predpisov a ostatných predpisov na zaistenie bezpečnosti a ochrany zdravia pri výkone štátnej služby a pri práci, vrátane predpisov upravujúcich faktory pracovného prostredia (napr. ukladať blokové pokuty, uložiť zákaz činnosti či odobrať oprávnenia fyzickým osobám a právnickým osobám, alebo odoberať osvedčenia fyzickým osobám). Orgán dozoru zboru je povinný uviesť v protokole o výsledku kontroly zistené nedostatky a nadriadení ukladajú podľa miery zavinenia a závažnosti porušenia predpisu na kontrolovanom úseku disciplinárne opatrenia príslušníkom zboru v súlade so zákonom č. 73/1998 Z. z., zamestnancom zboru v súlade s ustanoveniami zákonníka práce, obvineným v súlade so zákonom č. 221/2006 Z. z. o výkone väzby v znení neskorších predpisov a odsúdeným v súlade so zákonom č. 475/2005 Z. z. o výkone trestu odňatia slobody a o zmene niektorých zákonov v znení neskorších predpisov. Služobné úrady pri poskytovaní pracovnej sily na pracoviskách iných zamestnávateľov (objednávateľov prác) alebo v rámci prenájmu objektov zboru právnickým osobám alebo fyzickým osobám - podnikateľom, vrátane časti ich priestorov môžu v prípade nedodržiavania predpisov na zaistenie bezpečnosti a ochrany zdravia pri práci a ochrany pred požiarmi postupovať v súlade s ustanoveniami upravenými vo vzájomne uzatvorených zmluvách o poskytnutí pracovnej sily, prípadne prenájme objektu zboru, pričom zo strany služobného úradu môže dôjsť aj k okamžitému odstúpeniu zmluvy. 

9. Stav a vývoj pracovných úrazov a chorôb z povolania
V roku 2008 nebol v zbore zaregistrovaný žiaden pracovný úraz, ktorým by bola spôsobená smrť príslušníka alebo zamestnanca zboru, či obvineného alebo odsúdeného zaradeného do práce. V uvedenom období nebola v zbore zaevidovaná žiadna priznaná choroba z povolania alebo ohrozenie chorobou z povolania. V zbore bolo v roku 2008 celkom 262 registrovaných pracovných úrazov príslušníkov a zamestnancov zboru, obvinených a odsúdených, z toho v 7 prípadoch sa jednalo o závažné pracovné úrazy podľa § 17 ods. 4 písm. a) zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“).  V porovnaní s rokom 2007 bol v roku 2008 zaznamenaný nárast registrovaných pracovných úrazov celkom o 6 prípadov. Počet závažných pracovných úrazov v roku 2008 oproti roku 2007 vzrástol o jeden prípad. Je však nevyhnutné zdôrazniť, že v porovnaní s rokom 2007 došlo v roku 2008 k zvýšeniu percentuálnej zamestnanosti predovšetkým obvinených a odsúdených zaradených do práce z pôvodných 74,01 % pripadajúcich na rok 2007 na úroveň 76,58 % v roku 2008 (nárast o 206 vytvorených pracovných miest). Zároveň v roku 2008 došlo v zbore z hľadiska počtu pracujúcich osôb v porovnaní s rokom 2007 k nárastu o 176 zamestnancov. 

10. Spolupráca orgánu dozoru zboru
Na úseku bezpečnosti a ochrany zdravia pri výkone štátnej služby a pri práci orgán dozoru zboru v roku 2008 spolupracoval predovšetkým s Národným inšpektorátom práce v Košiciach, Úradom verejného zdravotníctva Slovenskej republiky a samozrejme aj s odborovými organizáciami v jednotlivých ústavoch. V roku 2008 bola nadviazaná spolupráca s Európskou agentúrou pre bezpečnosť a ochranu zdravia pri práci prostredníctvom národného kontaktného miesta zriadeného na Národnom inšpektoráte práce v Košiciach.  
Na školení samostatných bezpečnostných technikov ústavov v októbri 2008 bolo zabezpečené vystúpenie Ing. Laurencie Jančurovej z Národného inšpektorátu práce. Zbor participuje aj v Koordinačnom výbore pre bezpečnosť a ochranu zdravia pri práci, ktorý je poradným orgánom zriadeným pri Ministerstve práce, sociálnych vecí a rodiny Slovenskej republiky na účely tvorby a hodnotenia štátnej politiky bezpečnosti a ochrany zdravia pri práci. Zbor mal vymenovaného zástupcu, ktorý sa aj v hodnotenom roku zúčastnil na jeho zasadnutiach a podieľal sa na jeho aktivitách.     

11. Hodnotenie stavu v roku 2008 
Vo všeobecnosti je možné konštatovať, že bezpečnosť a ochrana zdravia pri výkone štátnej služby a pri práci a úroveň pracovných podmienok zodpovedá ekonomickej situácii kontrolovaných služobných úradov. Finančné prostriedky sa prioritne poskytujú predovšetkým na zabezpečenie základných potrieb pre obvinených a odsúdených z hľadiska zákona č. 475/2005 
Z. z. a zákona č. 221/2006 Z. z..
V kontrolovaných služobných úradoch sa opakovane zisťovali nedostatky v oblasti zabezpečenia odstraňovania nedostatkov predovšetkým zistených v rámci vykonávaných pravidelných odborných prehliadkach a odborných skúškach (revíziách) vyhradených technických zariadení a bleskozvodov, t.j. nerealizovanie povinností na odstránenie zisteného nevyhovujúceho stavu. 
V roku 2008 pretrvával opätovne problém so zriadením pracovnej zdravotnej služby a zabezpečení úloh vyplývajúcich z § 26 ods. 1 zákona č. 124/2006 Z. z. V súčasnosti nemá žiaden služobný úrad uzatvorenú zmluvu na pracovnú zdravotnú službu. Z poznatkov získaných
z vykonaných kontrol a v rámci poskytovania metodickej pomoci v hodnotenom období vyplýva, že v ústavoch i napriek zisteným nedostatkom v oblasti bezpečnosti a ochrany zdravia pri výkone štátnej služby a pri práci a ochrany pred požiarmi dochádza aj vzhľadom na nárast zamestnanosti predovšetkým obvinených a odsúdených zaradených do práce v rámci ústavu k viditeľným pozitívnym posunom. V 17 z 18 ústavoch sú na výkon bezpečnostnotechnickej služby ustanovení odborne spôsobilí bezpečnostní technici alebo autorizovaní bezpečnostní technici. V jednom z ústavoch je zabezpečený výkon bezpečnostnotechnickej služby dodávateľským spôsobom, nakoľko nebolo možné obsadiť voľné pracovné miesto na tomto úseku zamestnancom vo verejnej službe. Orgán dozoru zboru dvakrát do roka z hľadiska získavania aktuálnych poznatkov o zmenách v legislatíve školí samostatných bezpečnostných technikov aj prostredníctvom inšpektorov práce, či zamestnancov z regionálnych úradov verejného zdravotníctva. Pozitívny je aj zvýšený záujem vedúcich stredísk vedľajšieho hospodárstva ústavov a zamestnancov z vnútorných prevádzok ústavov v rámci orgánu dozoru zboru organizovaných trojdňových oboznámení a školení, či záujem o účasť na seminároch a kampaniach organizovaných Národným inšpektorátom práce v spolupráci s Európskou agentúrou pre bezpečnosť a ochranu zdravia pri práci.   
Všetkým samostatným bezpečnostným technikom, odborným zamestnancom, zástupcom zamestnancov pre bezpečnosť a ochranu zdravia pri práci, ale aj nadriadeným je prostredníctvom zamestnancov orgánu dozoru zboru na základe požiadania poskytovaná odborná poradenská služba formou rád, metodickej pomoci, osobných stretnutí a telefonických konzultácií alebo e-mailovou komunikáciou.
Prevenciu je však nevyhnutné vykonávať sústavne a vo všetkých činnostiach ústavov vrátane rozhodovania nadriadených, vedúcimi zamestnancami stredísk vedľajšieho hospodárstva a vo vnútorných prevádzkach ústavov, ako aj odbornými zamestnancami na úseku bezpečnosti a ochrany zdravia pri práci (samostatnými bezpečnostnými technikmi), zamestnancami pre bezpečnosť a ochranu zdravia pri práci delegovanými odborovými organizáciami a v neposlednej miere i príslušníkmi a zamestnancami zboru a odsúdenými, či obvinenými. 
V minulom roku bol uvedený do užívania zrekonštruovaný objekt ubytovacieho zariadenia pre 99 odsúdených vo výkone trestu odňatia slobody určený pre Otvorené oddelenie pri Ústave na výkon väzby v Bratislave na Chorvátskej č. 3 v Bratislave a došlo k ukončeniu prevádzkovania objektov Otvoreného oddelenia so sídlom v Žabom majeri v Bratislave, ktoré už z technického a najmä bezpečnostného hľadiska nespĺňalo požiadavky. 
Ďalej bol z hľadiska zabezpečenia výkonu kynologickej služby v zbore po stavebných úpravách na jestvujúcom objekte „Ošipáreň“ vybudovaný nový psinec v Žabom majeri pre potreby Ústavu na výkon väzby v Bratislave a bol uvedený do užívania novovybudovaný psinec pre kynologickú službu Ústavu na výkon trestu odňatia slobody v Dubnici nad Váhom, čím sa výrazne zlepšili podmienky výkonu služby na úseku služobnej kynológie. 
Z hľadiska modernizácie pracovísk bola v uplynulom roku zmodernizovaná technológia bitúnku vrátane rekonštrukcie objektu bitúnku Otvoreného oddelenia so sídlom v Rimavskej Sobote – Sabovej, čím sa výrazne zlepšili podmienky zaistenia bezpečnosti a ochrany zdravia odsúdených zaradených do práce v bitúnku. V Ústave na výkon väzby v Nitre v uplynulom roku došlo k modernizácii RTG pracoviska slúžiaceho pre potreby zdravotníckeho zariadenia. Z hľadiska zabezpečenia bezpečného užívania stavieb zboru sa v uplynulom roku odovzdali do užívania 2 nové strešné konštrukcie objektov zboru v Ústave na výkon trestu odňatia slobody pre mladistvých v Sučanoch. V hodnotenom období prebiehala aj rozsiahla rekonštrukcia objektu na výkon väzby v Ústave na výkon trestu odňatia slobody a Ústave na výkon väzby v Ilave. 

12. Opatrenia orgánu dozoru zboru na zlepšenie stavu
Z hľadiska zlepšenia stavu bezpečnosti a ochrany zdravia pri výkone štátnej služby a pri práci bola to predovšetkým príprava a prijatie novej koncepcie politiky bezpečnosti a ochrany zdravia pri výkone štátnej služby a pri práci v zbore vrátane vypracovania programu na jej realizáciu, ktorá si však v súčasnej nepriaznivej hospodárskej situácii vyžaduje podporu predovšetkým zo strany Ministerstva spravodlivosti Slovenskej republiky. 

13. Činnosť dozorného orgánu
Orgán dozoru zboru predovšetkým:
1.	vykonáva dozor nad dodržiavaním právnych predpisov upravujúcich podmienky na výkon štátnej služby príslušníkov zboru a pracovné podmienky zamestnancov zboru a obvinených a odsúdených zaradených do práce vrátane podmienok výkonu štátnej služby a pracovných podmienok žien, mladistvých a osôb so zmenenou pracovnou schopnosťou,
2.	vykonáva dozor nad dodržiavaním právnych predpisov a ostatných predpisov na zaistenie bezpečnosti a ochrany zdravia pri výkone štátnej služby a pri práci a zaistenie bezpečnosti technických zariadení vrátane predpisov upravujúcich faktory pracovného prostredia,
3.	vykonáva štátny požiarny dozor v objektoch zboru,
4.	posudzuje výber a prevádzkovanie pracovných priestorov pracovného prostredia, používanie osobných  ochranných pracovných prostriedkov, 
5.	vedie evidenciu pracovných úrazov príslušníkov zboru a zamestnancov zboru, 
6.	vedie evidenciu registrovaných pracovných úrazov v zbore,
7.	vypracováva rozbor pracovnej úrazovosti a navrhuje opatrenia na znižovanie pracovných úrazov,
8.	vydáva stanoviská na zaistenie bezpečnosti a ochrany zdravia pri výkone štátnej služby a pri práci v rámci stavebného a kolaudačného konania stavieb zboru,
9.	vypracováva interné predpisy upravujúce oblasť bezpečnosti a ochrany zdravia pri výkone štátnej služby a pri práci a ochrany pred požiarmi,
10.	zabezpečuje kontrolu plnenia Koncepcie bezpečnosti a ochrany zdravia pri práci v Slovenskej republike v podmienkach zboru a vyhodnocuje ju,
11.	spolupracuje s Európskou agentúrou pre bezpečnosť a ochranu zdravia pri práci, Národným inšpektorátom práce, územne príslušnými inšpektorátmi práce, dozornými orgánmi Ministerstva vnútra Slovenskej republiky, Ministerstva financií Slovenskej republiky, Ministerstva dopravy Slovenskej republiky a Ministerstva obrany Slovenskej republiky, orgánmi verejného zdravotníctva a odborovými organizáciami,
12.	poskytuje poradenstvo v oblasti bezpečnosti a ochrany zdravia pri výkone štátnej služby a pri práci a ochrany pred požiarmi,
13.	vykonáva osvetu v oblasti bezpečnosti a ochrany zdravia pri výkone štátnej služby a pri práci a ochrany pred požiarmi.

13.1.	 Personálne údaje
Orgán dozoru zboru je v súčasnosti personálne obsadený dvoma príslušníkmi zboru. Pozostáva z hlavného inšpektora orgánu dozoru zboru a inšpektora orgánu dozoru zboru, ktorý je v súčasnosti v prípravnej štátnej službe. 

13.2.	 Výkony
Orgán dozoru zboru v hodnotenom období na úseku bezpečnosti a ochrany zdravia pri výkone štátnej služby a pri práci
1.	vykonal 6 komplexných kontrol na úseku bezpečnosti a ochrany zdravia pri výkone štátnej   služby a pri práci (previerok BOZP) a 6 komplexných protipožiarnych kontrol,
2.	posúdil 6 projektových dokumentácií stavieb zboru pre účely stavebného konania,
3.	zúčastnil sa 12 krát na kolaudáciách stavieb zboru a 9 krát na konaniach o zmene v užívaní stavieb  alebo časti stavieb zboru,
4.	vypracoval Prehľad zdrojov ionizujúceho žiarenia na pracoviskách zboru, ktorý následne zaslal na Úrad verejného zdravotníctva Slovenskej republiky,
5.	zúčastnil sa prešetrení okolností vzniku služobného úrazu príslušníka zboru, 
6.	vykonal v rámci lektorskej činnosti
•	2 trojdňové školenia pre samostatných bezpečnostných technikov ústavov,
•	prednášku na porade zamestnancov zamestnávania, výroby a odbytu ústavov, 
•	3 prednášky v rámci Svetového dňa bezpečnosti a ochrany zdravia pri práci, ktorý vyhlásila Medzinárodná organizácia práce, 
•	4 trojdňové oboznámenia  o bezpečnosti a ochrany zdravia pri práci a školení o ochrane pred požiarmi pre vybraných vedúcich stredísk vedľajšieho hospodárstva a vedúcich  pracovníkov vnútorných prevádzok ústavov,
•	5 prednášok v rámci kampane Európskej agentúry pre BOZP: Európska kampaň - Hodnotenia rizík pri príležitosti Európskeho týždňa bezpečnosti a ochrany zdravia pri práci pre odsúdených zaradených do práce,
7.	vykonával školenia o ochrane pred požiarmi a oboznámenia o bezpečnosti a ochrany zdravia pri výkone štátnej služby a pri práci pre príslušníkov a zamestnancov zboru zaradených na generálnom riaditeľstve zboru v Bratislave a školenia o ochrane pred požiarmi a oboznámenia o bezpečnosti a ochrane zdravia pri práci pre odsúdených zaradených do práce na generálnom riaditeľstve zboru (areál Šagátova a Mlynská dolina) a školenia o ochrane pred požiarmi  pre príslušníkov zboru, ktorí zabezpečujú ochranu pred požiarmi v areáli generálneho riaditeľstva zboru v mimopracovnom čase,   
8.	vypracoval a predložil podklady za zbor pre Ministerstvo práce, sociálnych vecí a rodiny Slovenskej republiky  do správy o bezpečnosti a ochrane zdravia pri práci, vývoja pracovnej úrazovosti, chorôb z povolania a iných poškodení zdravia z práce za rok 2007,   
9.	vypracoval rozbor registrovaných pracovných úrazov v zbore,
10.	v rámci vyžiadania vykonal 5-krát metodickú pomoc na úseku bezpečnosti a ochrany zdravia pri výkone štátnej služby a pri práci a ochrany pred požiarmi, 
11.	zúčastnil sa na zasadnutí Koordinačného výboru BOZP na Národnom inšpektoráte práce v Košiciach,
12.	zúčastnil sa prostredníctvom hlavného inšpektora orgánu dozoru zboru na  XXI. medzinárodnej konferencii  v oblasti BOZP s názvom Aktuálne otázky bezpečnosti práce na Štrbskom plese v rámci prehlbovania vedomostí a získavania nových poznatkov,
13.	vykonával bezpečnostnotechnickú službu a funkciu technika požiarnej ochrany na generálnom riaditeľstve zboru.  

13.3.	 Poradenská činnosť
Poradenstvo je predovšetkým pre príslušníkov a zamestnancov zboru, ale i pre projektantov stavieb zboru zabezpečované prostredníctvom orgánu dozoru zboru buď písomnou formou vrátane e-mailu, telefonicky alebo aj osobným kontaktom. Kvalitné poradenstvo si však vyžaduje aj pravidelné vzdelávanie zamestnancov, ktorí toto poradenstvo poskytujú. 

13.4. Poskytovanie informácií
Najčastejšie sú poskytované informácie v oblastiach posudzovania rizík a hodnotenia nebezpečenstiev vyplývajúcich zo služobnej alebo pracovnej činnosti, tvorby prevádzkových poriadkov, odškodňovania pracovných úrazov, evidencie a registrácie pracovných úrazov, ako aj poskytovania osobných ochranných pracovných (služobných) prostriedkov. 

13.5. Sťažnosti a podnety
V roku 2008 orgán dozoru zboru neriešil žiadnu sťažnosť a zaoberal sa len jedným podnetom z oblasti odškodnenia služobného úrazu.  

13.6. Príprava predpisov a technická normalizácia
V rámci pripomienkového konania orgán dozoru zboru  pripomienkoval 2 interné predpisy (návrh RGR o mimoriadnych udalostiach v zbore a návrh RGR o zamestnávaní obvinených a odsúdených) a 3 všeobecne záväzné právne predpisy (návrh novely zákona č. 124/2006 Z. z. o bezpečnosti a ochrane zdravia a o zmene a doplnení niektorých zákonov v znení zákona 
č. 309/2007 Z. z., návrh novely vyhlášky Ministerstva spravodlivosti Slovenskej republiky, ktorou sa vydáva Poriadok výkonu väzby a návrh novely vyhlášky Ministerstva spravodlivosti Slovenskej republiky, ktorou sa vydáva Poriadok výkonu trestu odňatia slobody).
V rámci legislatívy na úseku bezpečnosti a ochrany zdravia pri výkone štátnej služby a pri práci bola v roku 2008 vydaná Zbierka inštrukcií, pokynov a smerníc Generálneho riaditeľstva zboru č. 38/2008 o nulovej tolerancii alkoholu v čase výkonu štátnej služby (pracovnom čase) s účinnosťou od 04.09.2008 a Zbierka inštrukcií, pokynov a smerníc Generálneho riaditeľstva zboru č. 47/2008 o postupe výdaja reflexnej vesty s účinnosťou od 01.12.2008.

14. Záver
Napriek nedostatočného času na výkon kontroly, ktoré zahrňujú oblasť bezpečnosti a ochrany zdravia pri výkone štátnej služby a pri práci a oblasť ochrany pred požiarmi, a oklieštených kompetencií a právomocí orgánu dozoru zboru pri výkone dozoru boli dosiahnuté na už vyššie uvedené závažnejšie nedostatky pomerne prijateľné výsledky v oblasti inšpekcie práce a štátnom požiarnom dozore. Je predpoklad, že po prijatí pripravovanej novely interného predpisu o zriadení orgánu dozoru zboru a posilnenia jeho kompetencií predovšetkým pri kontrolách u nájomcov priestorov alebo stavieb zboru budú výsledky v oblasti bezpečnosti a ochrany zdravia pri práci v zbore oveľa priaznivejšie.
Informácie poskytnuté v priloženej tabuľkovej časti hodnotia výkony orgánu dozoru zboru a predovšetkým súhrnnú pracovnú úrazovosť v zbore z hľadiska príčin a zdrojov služobných úrazov príslušníkov zboru, pracovných úrazov zamestnancov zboru, obvinených vo výkone väzby a odsúdených vo výkone trestu odňatia slobody zaradených do práce za rok 2008.
Príloha F

BOZP pri výkone služby príslušníkov 
Zboru väzenskej a justičnej stráže
(MS SR)

Zdroj údajov: GR ZVJS